શું તમારી ચામડી લુખ્ખી-બેજાન અને રતુંબડી નથી રહી ? આ માટે યોગ્ય ઉપાય શોધી રહ્યાં છો ? વાળ ખૂબ ઉતરે છે ? વાળ નિસ્તેજ અને છેડામાં સ્પ્લીટ એન્ડસ થઇ જાય છે ? વાળની ચમક અને જથ્થો પાછો મેળવવા માંગો છો ? શરીરમાં વળજોઈતી જગ્યાએ પેટ પર, સાથળ પર, કમરમાં ચરબી જમા થઇ રહી છે ? ટાઈટ ફિટિંગ્સવાળા ડ્રેસ પહેરવામાં સંકોચ થાય છે ? ડાયેટિંગ કરવું જીમમાં જોડાવું કે યોગા શીખવા એવી વિમાસણમાં છો ? આવા દેખાવ અને સુંદરતાને લગતાં પ્રશ્નોમાં અનેક યુવક, યુવતીઓ, પુરુષ-સ્ત્રીઓ અટવાતા હોય છે. હા, માત્ર સ્ત્રીઓ જ નહીં આધુનિક સમયમાં જાહેરજીવનમાં કાર્યરત હોય, એડમિસ્ટ્રેશન કે માર્કેટિંગમાં વ્યવસાય કરતાં પ્રોફેશનલ્સ હોય સહુ કોઈ પ્રભાવશાળી વ્યક્તિત્વ ઈચ્છે છે. વિશેષ તો જ્યારે ‘હરી, વરી અને કરી’ જેવા કારણોસર સમયનો અભાવ,સ્ટ્રેસ અને અયોગ્ય-પૂરતા પોષકતત્ત્વો વગરનાં આહારની અસર સહુ પ્રથમ વ્યક્તિનાં ત્વચા-વાળનાં સૌંદર્ય પર આડઅસર કરે છે. યુવાનવયે પુરુષોમાં ટાલ પડવાની, વાળ સફેદ થવાની, ચહેરો નિસ્તેજ થવાની તો વળી ઉત્સાહમાં ઘટાડો થવાની ફરિયાદ જોવા મળે છે. આજની યુવતીઓ-સ્ત્રીઓ તેમનાં અભ્યાસ-વ્યવસાયની સાથે સમાજનાં ચાલ્યા આવતાં ધારા-ધોરણોને અનુસરી ઘરની સાફ-સફાઈ, રસોઈ, બાળકોની જવાબદારી નિભાવતા જ્યારે પોતાની જરૂરી સારસંભાળ લઇ શકતી નથી. પ્રતિમાસ થતાં માસિક સ્ત્રાવ દરમ્યાન થતાં શારીરિક-માનસિક ફેરફારોને પહોંચી વળવા યુવતીઓએ આહારમાં ફળ, સલાડ,દુધ, છાશ તથા ગોળ-ખજૂર જેવા લોહતત્વો ધરાવતાં પદાર્થો ઉમેરવા જરૂરી હોય છે. પરંતુ યોગ્ય સાર-સંભાળનો અભાવ અમુક ખોરાક ભાવે-નભાવે તથા પોતાનાં તરફ બેદરકારીભર્યા વલણથી હિમોગ્લોબીન, કેલ્શિયમની કમી, સૂર્યતાપ અને દુધ વગેરેના સેવનનાં અભાવને કારણે વિટામીન ડી, વિટામીન B12 જેવા તત્વોની પણ ઉણપ થતી જોવા મળે છે. જે પરિણામે ત્વચા-વાળની નિસ્તેજતા, હાથ-પગ-કમરમાં કળતર, ઉત્સાહનો અભાવમાં પરિણમે છે.